Predsjednik HDZ-a Tomislav Karamarko, tijekom svog posjeta Kanadi ovog vikenda u organizaciji HDZ-a grada Toronta, sudjelovao je na svečanoj večeri i održao govor pred okupljenim kanadskim Hrvatima.

– Moram priznati da sam malo uzbuđen večeras. Prvi put sam ovdje sa sviješću što je ovo mjesto i što su naši ljudi u Kanadi učinili da Hrvatska postane samostalna – kazao je na početku govora Karamarko te dodao da je nakon 25 godina države i HDZ-a vrijeme "za inventuru". – Jedino je naša stranka imala snagu, predvođena dr. Tuđmanom, najvećim Hrvatom 20. stoljeća, pokrenuti procese i donijeti tom narodu, koji je vjekovima težio za slobodom i nezavisnošću, slobodu i neovisnost – rekao je Karamarko te dodao da je prije 25 godina "srušen hrvatski Berlinski zid" jer je tada postala demokratska i parlamentarna država.

"Tuđman je najveći Hrvat 20. stoljeća"

– Zato kažem da je dr. Tuđman najveći Hrvat 20. stoljeća jer što se ima više dogoditi i što se ima više dati svom narodu, osim slobode. Tuđman je ono što je Englezima bio Churchill, Nijemcima Adenauer, Francuzima De Gaule, Česima Vaclav Havel – rekao je Karamarko te dodao da smo na Tuđmanovoj političkoj platformi željeli graditi državu. Naglasio je da smo u 25 godina imali "prekrasnu epizodu Domovinskog rata u kojem smo se obranili od velikosrpske i četničke agresije". – Ali danas se u Hrvatskoj tako ne može reći. Nije popularno govoriti o nekakvoj velikosrpskoj i četničkoj agresiji – rekao je Karamarko te napao sadašnju vlast koja u prijedlog zakona o braniteljima stavlja formulaciju "sudionik u oružanom sukobu, a ne branitelj i agresor".

– Tako je svaki put kad se dogodilo da u Hrvatskoj pobjedi takozvana opozicija... Takozvana, ja je volim nazvati lažnom ljevicom i lažnom socijaldemokracijom, jer one u Hrvatskoj ne postoje kao što postoje u zapadnoj Europi i u Kanadi. Postoje jugofilija i jugonostalgija. I to je istina – kazao je Karamarko te dodao da su "nad time zabrinuti". Naglasio je da "ruka pomirenja, koju je Tuđman pružio kako bi Hrvati jedinstveni dočekali velikosrpsku agresiju, nije iskreno prihvaćena s druge strane". – Neki su pomirbu prihvatili kao način preživljavanja. Trebalo je preživjeti. Neki su se jednog jutra probudili i shvatili da žive u Hrvatskoj i zapitali se što u tom trenutku raditi. Ništa, treba naprosto preživjeti. Međutim, svaki put kad su došli na vlast, i 2000. i 2011., pokazali su svoje lice – rekao je Karamarko i dodao da je to lice "jedan odmak od hrvatske države". – To je jedan cinizam i skepsa prema hrvatskoj državi. To je jedno izrugivanje s hrvatskom državom i Domovinskim ratom – kazao je predsjednik HDZ-a te dodao da smo se "svega naslušali u Hrvatskoj". – Hrvatska država je skupo koštala, ne zbog novca, nego ljudskih života. Čak 15 tisuća ljudi je ubijeno, od toga oko 8 tisuća direktno na bojištu, od toga tko zna koji postotak žene i djece, staraca i nevinih civila. Preskupa država da bismo se njome kockali – rekao je Karamarko te dodao da je "preskupa država da bismo dopustili da je neki relativiziraju i da kažu kako je sve to isto".

Moraju priznati da je Tito masovni zločinac, ubojica i krvnik vlastitog hrvatskog naroda

– Neki kao da su zaboravili da se 90-te godine u Hrvatskoj nešto važno dogodilo. Da je izgrađen jedan zid, zid slobode, koji priječi da bilo koji totalitarizam ima utjecaja na hrvatskog čovjeka. Bilo nacistički, bilo fašistički. Da, mi volimo reći da smo antifašisti. Ali isto tako, zbog krvavog i crnog iskustva koje imamo s komunizmom, mi smo isto tako antikomunisti – kazao je Karamarko i zaradio prvi pljesak publike tijekom govora koji je trajao dvadesetak minuta. – Mi želimo biti antitotalitaristi onog tipa i one vrste koju je već davno Europska unija i Europa formulirala kroz neke svoje rezolucije i deklaracije – kazao je predsjednik HDZ-a te se zapitao je li to danas u Hrvatskoj na djelu "odmak od bilo kakvog totalitarizma".

– Da, obračunali smo davno i s ustašama i s ovima i s onima, domoljubima i nacistima svih vrsta. Ali od 900 jama u Hrvatskoj prepunih hrvatskih leševa, od 650 jama u Sloveniji prepunih hrvatskih leševa… Od Slovenije do Makedonije jame s hrvatskim leševima, a o tome dan-danas ne možemo tamo pričati. Kad ja o tome pričam i to spominjem, onda kažu da pričam o prošlosti. Ali, nema budućnosti i pomirbe bez istine – kazao je Karamarko te dodao da i "danas pružamo tu ruku pomirbe". – Ali oni koji se žele s nama miriti, moraju priznati još jednu stvar: Da je komunistički režim učinio golemi zločin nad hrvatskim narodom. Oni moraju priznati da Josip Broz Tito nije ništa drugo doli jedan masovni zločinac i ubojica i krvnik vlastitog hrvatskog naroda – kazao je predsjednik HDZ-a i zaslužio još jedan gromoglasni pljesak okupljenih.

Nismo liberali, nego smo kršćani

– Ne tražimo puno od njih, nego samo da se prizna istina. Ne želim da moja, vaša i njihova djeca nose ožiljke koje mi nosimo iz tih vremena – kazao je Karamarko i dodao da se danas u Hrvatskoj vidi "grčevita borba na tom svjetonazorskom i ideološkom planu". – Mi pokušavamo reći da je 90-ih godina stvorena neka nova vrijednost. Da je to jedna sasvim nova Hrvatska: moderna, koja može biti dio Europske unije, može biti napredna prekrasna država u kojoj se dobro živi. Pokušavamo reći da moramo stvoriti suvremeno hrvatsko društvo slobodno od svih pritisaka, demokratsko društvo slobode i slobode pojedinca. Nismo liberali, nego smo kršćani. I Isus isto stavlja u fokus pojedinca i njegovu slobodu i njegov odnos s Bogom – rekao je Karamarko te dodao da "želimo biti slobodni i domoljubi u svojoj zemlji".

– U SAD-u je normalno da vise američke zastave po dvorištima i institucijama. Kod nas će reći da ste primitivac, seljačina, kamenjar ako visi hrvatska zastava na vašem prozoru ili balkonu – rekao je predsjednik HDZ-a i dodao da su nas "doveli u situaciju da biti Hrvat, kršćanin i ići u crkvu, biti narodnjak, znači biti nešto nazadno". – A što su oni koji još uvijek ne dopuštaju da prodre istina u hrvatske udžbenike. Tko su oni koji kažu da je dr. Tuđman bio diktator, a da je Ivica Račan bio otac hrvatske demokracije. Koja je to perverzna politička inverzija. Da čovjeka koji se digao '72 na hrvatskoj muci, koji je napuštao Hrvatski sabor kada se izglasavala neovisnost, koji je govorio da smo stranka opasnih namjera, on je proglašen ocem hrvatske demokracije – kazao je Tomislav Karamarko te dodao da u hrvatskim medijima i hrvatskim udžbenicima "egzistiraju takve bolesne i nakaradne teze". Dodao je da zbog budućnosti žele raščistiti prošlost.

"Oni Hrvatsku ne vole"

– Ne želimo da vas proglašavaju nacistima, kao što to vole reći. Vidjeli ste sada najnoviji izgred na stadionu. To sad ne želim komentirati – poručio je kanadskim Hrvatima predsjednik HDZ-a te poručio da se HDZ "sada bori za Hrvatsku" te da ga ovo vrijeme "neodoljivo podsjeća na 90-te godine". – Opet isti, uvjetno rečeno neprijatelj, u drugim uvjetima pokušava isto. Pokušava negirati hrvatsku državu. Oni je ne vole. Njima je i hrvatska himna nešto smiješno, možda i suvišno – kazao je Karamarko te dodao da jedino HDZ ima snagu i energiju mijenjati situaciju.

Naglasio je da je prije tri godine, kada je preuzeo stranku, shvatio da je i HDZ ušao u "poguban proces detuđmanizacije", odnosno "dekroatizacije". – Nije problem kada to rade ovi koji nas ne vole, nego je problem kada su to radili oni koji su pod grbom ove stranke zapravo vodili neku drugu politiku. I usput počinili kriminal. Korupcija, nepotizam, krađa iz državnog proračuna, sve je to HDZ bacilo na koljena – kazao je Karamarko o bivšem vodstvu stranke te dodao da je njegova politika bila "domoljublje iskreno, pravo hrvatsko, natrag u HDZ, a korupcija van iz HDZ-a". Pohvalio se izbornim pobjedama u te tri godine kao rezultatom takve politike.

"Veliki zagrebački brijeg očistili smo od jugoslavenstva"

– Onaj veliki zagrebački brijeg očistili smo od jugoslavenstva – kazao je Karamarko misleći na Ured predsjednika na Pantovčaku i dodao da "imamo predsjednicu koja se osjeća Hrvaticom, domoljubom i ide nedjeljom u crkvu". Kazao je da su kao uvod u pretparlamentarne izbore počeli "bjesomučni napadi na stranku i nas kao pojedince".

– Suočavamo se osobno s vlastitim ljudskim frustracijama, mukama i tegobama. To najbolje zna moj prijatelj, gospodin Brkić, jedan čestiti branitelj i heroj Domovinskog rata kojega su htjeli baciti u blato. To osjećam i ja danas ovih dana. Na sve su spremni – rekao je predsjednik HDZ-a te dodao da će "izdržati i pobijediti zbog Hrvatske".

– Pobijedit ćemo ih zbog onih 15 tisuća poginulih i zbog dr. Franje Tuđmana – kazao je Karamarko te dodao da želi da Hrvatska zaživi "onako kako su je sanjali hrvatski branitelji koji su za nju dali život". Od kanadskih Hrvata je zatražio da se "naoružaju novim duhom domoljublja". – Shvatite da je Hrvatska ugrožena. Shvatite da moramo biti jedinstveni i da samo jedinstvo iseljene i domovinske Hrvatske može donijeti uspjeh – poručio je Karamarko te dodao da su Hrvati narod koji živi u dvije države jer je i BiH "naša država". – Tamo živi naš narod koji je obespravljen iako je konstitutivan narod – kazao je Karamarko i dodao da se mora voditi jedinstvena politika u Zagrebu, Sarajevu, Mostaru i u Torontu.

"Gospodarska situacija je katastrofalna"

Na kraju je istaknuo da je "gospodarska situacija katastrofalna". – Ovi su uspjeli u tri godine napraviti to da je iz Hrvatske iselilo oko 100 tisuća ljudi. Ovaj put ne idu ljudi koji kopaju kanale, nego mladi ljudi od 25 do 40 godina. Informatičari, inženjeri, liječnici – naglasio je Karamarko te dodao da procjene kažu da će Hrvatska 2050. godine imati 3,2 milijuna ljudi. – Ne smije Hrvata biti 2050. 3,2 milijuna, mora nas biti barem 5,5 milijuna. I to je naša politika – kazao je Karamarko. Poručio da će nastojati olakšati investicije u Hrvatskoj. – Od vas jedino tražimo, ako možete i kada ćete moći, da budete kapitalisti i budete uspješni poslovni ljudi u svojoj domovini Hrvatskoj, da tamo otvarate radna mjesta i tamo zarađujete i pristojno živite. To je naš interes – zaključio je Karamarko.

>>Karamarko bio na svečanoj večeri s Hrvatima u Torontu

>>Karamarko utakmicu gledao u Kanadi: 'Atmosfera je bila kao da sam kod kuće' Foto: Alcatel